PMIndiaData/PMIndiaSum huggingface dataset:
भारत आणि नॉर्वे यांच्यात अ दखल भू- सर्वेक्षण आणि  तपास विषयक सामंजस्य कराराला मंत्रिमंडळाची मान्यता

भारत आणि नॉर्वे यांच्यात अ दखल भू सर्वेक्षण आणि तपास विषयक सामंजस्य कराराला मंत्रिमंडळाने पूर्व लक्षी प्रभावाने मान्यता दिली आहे. 6 सप्टेंबर 2018ला या सामंजस्य करारावर स्वाक्षऱ्या झाल्या आहेत. लाभ- या सामंजस्य करारामुळे राष्ट्रीय महामार्ग आणि पायाभूत विकास महामंडळ आणि नॉर्वेजियन जीओ टेक्निकल इंस्टिट्युट यांच्यात सहयोग सुकर होणार आहे. यामुळे देशात रस्ते पायाभूत प्रकल्प अधिक विकसित करण्यासाठी आणि सुधारणा करण्यासाठी मदत होणार आहे. या पद्धतीचे भू -सर्वेक्षण भारतात प्रथमच वापरण्यात येणार आहे. नॉर्वेजियन जीओटेक्निकल इंस्टिट्युट ही आणि जीओ टेक्निकल इन्व्हेस्टीगेशन आणि जीओफिजिकल म्यापिंगमधे प्रवीण आहे.
भारत आणि अमेरिका यांच्यात सायबर सुरक्षा सहकार्याबतच्या सामंजस्य कराराला केंद्रीय मंत्री मंडळाची मंजुरी

इलेक्ट्रॉनिक्स आणि माहिती तंत्रज्ञान मंत्रालयांतर्गत येणाऱ्या इंडियन कॉम्प्युटर इमर्जन्सी रिस्पॉन्स टीम आणि अमेरिकेच्या होम लँड सिक्युरिटी डिपार्टमेंट यांच्यात सायबर सुरक्षेबाबत झालेल्या सामंजस्य कराराबाबत, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत माहिती देण्यात आली. 11 जानेवारी 2017 ला, नवी दिल्लीत या सामंजस्य करारावर स्वाक्षऱ्या झाल्या होत्या. सायबर सुरक्षेबाबत माहितीचे आदान प्रदान आणि सहकार्याला प्रोत्साहन देणे हा या करारा मागचा उद्देश आहे.
ओणम निमित्त पंतप्रधानांनी केरळच्या जनतेप्रती व्यक्त केली दृढ ऐक्याची भावना

पंतप्रधान नरेंद्र मोदी यांनी पवित्र ओणम निमित्त केरळच्या जनतेप्रती दृढ ऐक्याची भावना व्यक्त केली आहे. “केरळच्या जनतेला गेल्या काही दिवसांपासून सामोरे जावे लागलेल्या संकटावर मात करण्याची पूर्ण शक्ती ओणममुळे मिळो. संपूर्ण देश खांद्याला खांदा लावून केरळच्या जनतेसोबत आहे आणि त्यांचा आनंद आणि भरभराटीसाठी प्रार्थना करतो आहे”, असे पंतप्रधान म्हणाले.
भूकंपापश्चात कच्छच्या विकासाबद्दलचा व्हिडिओ पंतप्रधानांनी सामायिक केला

गुजरातमधील कच्छला 2001 मध्ये भूकंपाचा जोरदार धक्का बसला होता. त्यानंतर कच्छचा कसा विकास झाला आहे आणि कच्छ जिल्हा हा उद्योग, कृषी, पर्यटन आदी क्षेत्रांमध्ये भरभराटीचे केंद्र म्हणून कसे विकसित होत आहे, याबद्दलचा एक व्हिडिओ पंतप्रधान नरेंद्र मोदी यांनी सामायिक केला आहे. मोदी स्टोरी या ट्विटर हँडलकडून एका ट्विट संदेशात हा व्हिडिओ जारी केला असून त्यात स्वतः नरेंद्र मोदी हेच मुख्यमंत्री असताना त्यांनी भूकंपानंतर कसे लक्षणीय काम केले होते, याबद्दल लोकांनी चर्चा करतानाचा हा व्हिडिओ आहे. मोदी यांनी गुजरातचे मुख्यमंत्री म्हणून कच्छमध्ये कशा सुधारणा घडवून आणल्या, याबद्दल लोकांनी मोदींच्या नेतृत्वाची प्रशंसा केली आहे. पंतप्रधानांनी यासंदर्भात केलेल्या ट्विट संदेशात म्हटले आहे की, 2001 च्या भूकंपानंतर, काही लोकांनी कच्छला अगदी निकालात काढले होते. त्यांनी म्हटले होते की आता कच्छचा विकास कधीच होऊ शकणार नाही. पण या टीकाकारांनी कच्छच्या जिद्दीला कमी लेखले होते. अल्पावधीतच, कच्छ पुन्हा उभा राहिला आणि आज तो सर्वाधिक गतीने विकसित होणाऱ्या जिल्ह्यांपैकी एक जिल्हा झाला आहे.
केवडिया येथे 94 व्या नागरी सेवा फांउडेशन अभ्यासक्रमाच्या अधिकारी प्रशिक्षणार्थींशी पंतप्रधानांनी साधला संवाद

पंतप्रधान नरेंद्र मोदी यांनी गुजरातमधल्या केवडिया येथे कार्मिक आणि प्रशिक्षण विभाग, लालबहादूर शास्त्री राष्ट्रीय प्रशासकीय अकादमीने आयोजित केलेल्या 94 व्या नागरी सेवा फांउडेशन अभ्यासक्रमाच्या 430 अधिकारी प्रशिक्षणार्थींशी संवाद साधला. ‘आरंभ’ या आठवडाभर चालणाऱ्या आगळ्या सर्वंकष फाऊंडेशन अभ्यासक्रमाविषयी पंतप्रधानांना माहिती देण्यात आली. यावेळी अधिकारी प्रशिक्षणार्थींनी कृषी आणि ग्रामीण सबलीकरण, आरोग्य सेवा सुधारणा आणि धोरण आखणी, शाश्वत ग्रामीण व्यवस्थापन तंत्र, समावेशक नागरीकरण आणि शिक्षण विषयक भवितव्य या पाच विषयांवर सादरीकरण केले. जागतिक बँकेचे अध्यक्ष डेव्हीड मालपास, पंतप्रधानांचे प्रधान सचिव, कॅबिनेट सचिव आणि इन्स्टीट्युट ऑफ फिचर ॲन्ड युनिर्व्हसिटी ऑफ डायर्व्हसिटी इथले तज्ञ आणि विश्लेषकांशी झालेल्या विविध सत्रांबाबतही पंतप्रधानांना माहिती देण्यात आली. भारतीय नागरी सेवेचे संस्थापक मानले जाणारे सरदार वल्लभभाई पटेल यांच्या 31 ऑक्टोबर या जयंतीदिनी हा अभ्यासक्रम आयोजित करण्यात आला आहे. ही प्रशंसनीय बाब असल्याचे पंतप्रधान म्हणाले. भारतीय नागरी सेवा सरदार पटेल यांची ऋणी आहे. केवडिया येथे ‘स्टॅच्यू ऑफ युनिटी’ या ठिकाणाहून आपल्या देशासाठी कार्य करण्याची प्रेरणा आपल्याला मिळो. भारताची अर्थव्यवस्था 5 ट्रिलियन डॉलर होण्याच्या दिशेने आपण सर्व काम करुया असे पंतप्रधान म्हणाले. प्रशासनात परिवर्तन घडवून आणण्याची क्षमता असणारा आणि भविष्यकेंद्री असा ‘आरंभ’ फाउंडेशन अभ्यासक्रम हा आगळा असल्याचे पंतप्रधान म्हणाले. देश आणि भविष्य केंद्रस्थानी ठेवून ‘आरंभ’ ची आखणी करण्यात आली आहे. यामुळे लोक एकत्रितपणे समावेशक पद्धतीने काम करतील. काही वेळा परिभाषेत बदल केल्यास, हा बदल अधिकाऱ्यांच्या समस्यांकडे, समग्र विचारांकडे बघण्याच्या दृष्टीकोनात बदल घडवून आणण्यात उपयोगी ठरतो. पूर्वीच्या मागास जिल्ह्यांना आता आकांक्षी जिल्हे असे संबोधले जाते. अशा जिल्ह्यांमध्ये बदली झाल्यास त्याकडे शिक्षा म्हणून न पाहता संधी म्हणून का पाहू नये असे पंतप्रधान म्हणाले. अधिकारी, प्रशिक्षणार्थींनी दाखवलेली निष्ठा आणि त्यांच्या नवकल्पनांची पंतप्रधानांनी प्रशंसा केली. जागतिक उत्तम प्रथा आणि तंत्रज्ञानावर आधारित या आगळ्या प्रशिक्षण अभ्यासक्रमामुळे सार्वजनिक प्रशासन आणि धोरण आखणी या क्षेत्रात काम करताना त्याचा फायदा होईल अशी आशा त्यांनी व्यक्त केली. आपण कोणीही आणि कुठेही असलो तरी राष्ट्राच्या प्रगतीसाठी आपण एकत्र काम करायला हवे असे पंतप्रधान म्हणाले.
गुजरातचे माजी मंत्री देवानंदभाई सोलंकी यांच्या निधनाबद्दल पंतप्रधानांनी व्यक्त केले दुःख

पंतप्रधान नरेंद्र मोदी यांनी, गुजरातचे माजी मंत्री देवानंदभाई सोलंकी यांच्या निधनाबद्दल दुःख व्यक्त केले आहे. गुजरातचे माजी मंत्री देवानंदभाई सोलंकी यांच्या निधनाने दुःख झाले. त्यांचे सामाजिक योगदान सदैव स्मरणात राहील. त्यांच्या आत्म्याला शांती लाभावी अशी प्रार्थना करतानाच त्यांच्या कुटुंबियांच्या दुःखात आपण सहभागी असल्याचे पंतप्रधानांनी ट्वीटरवर म्हटले आहे..ओम शांती !
राष्ट्रीय सफाई कर्मचारी आयोगाचा कार्यकाळ 31.3.2019 च्या पुढे तीन वर्षांसाठी वाढवायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राष्ट्रीय सफाई कर्मचारी आयोगाचा कार्यकाळ 31.3.2019 च्या पुढे तीन वर्षांसाठी वाढवायच्या प्रस्तावाला मंजुरी दिली आहे. वैशिष्ट्ये राष्‍ट्रीय सफाई कर्मचारी आयोगाची (एनसीएसके) स्‍थापना वर्ष 1993 मध्ये एनसीएसके कायदा 1993 च्या तरतुदीनुसार सुरुवातीला 31.03.1997 पर्यंत करण्यात आली होती. त्यांनतर या कायद्याची वैधता 31.03.2002 पर्यंत आणि नंतर 29.02.2004 पर्यंत वाढवण्यात आली होती. त्यांनंतर एनसीएसकेचा कार्यकाळ बिगर-संविधानिक संस्था म्हणून वेळोवेळी वाढवण्यात आला. सध्याच्या आयोगाचा कार्यकाळ 31.03.2019 पर्यंत आहे. मुख्‍य प्रभाव : या प्रस्तावाचा लाभ सफाई कर्मचारी आणि हाताने साफसफाई काम करणार्यांना होईल. 31.01.2019 अनुसार एमएस अधिनियम सर्वेक्षण अंतर्गत पाहणी करण्यात आलेल्या हाताने साफसफाई करणाऱ्या व्यक्तींची संख्‍या 14226 आहे. तर नीति आयोगाच्या आदेशाने सामाजिक न्‍याय आणि सक्षमीकरण मंत्रालयाने केलेल्या राष्‍ट्रीय सर्वेक्षणानुसार ही संख्‍या 31128 आहे.
भारत आणि ब्रिक्स समुहातील देशांबरोबर झालेल्या करविषयक सामंजस्य कराराला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये भारत आणि ब्रिक्स समुहातील देशांबरोबर झालेल्या करविषयक सामंजस्य कराराला मान्यता देण्यात आली. या समुहामध्ये ब्राझिल, रशिया, चीन, आणि दक्षिण आफ्रिका आणि भारत यांचा सहभाग आहे. करविषयक सामंजस्य कराराबरोबरच महसुलाच्या व्यवस्थापनामध्येही सहकार्य करण्यात येणार आहे. उद्देश – भविष्यामध्ये ब्रिक्स समुहातील देशांमध्ये कर आणि महसूल यांच्यासंबंधी अधिक चांगले सामंजस्य निर्माण करण्याचा उद्देश या करारामागे आहे. समुहातील देशांना रस असलेल्या समान क्षेत्रांमध्ये कर, महसुलाविषयी तज्ञांची चर्चा होवू शकणार आहे. त्याचबरोबर या करारामुळे काही गुप्त परंतु आवश्यक माहितीचे आदान-प्रदान होवू शकणार आहे. प्रभाव – या करारामुळे करविषयक प्रकरणांमध्ये प्रभावी सहकार्य समुहातील देशांना मिळणार आहे. याचा फायदा इतर विकसनशील देशांची प्रदीर्घ काळ प्रलंबित असलेल्या कर प्रकरणे सोडवण्यासाठी होवू शकणार आहे.
पंतप्रधान नरेंद्र मोदी आणि मॉरिशसचे पंतप्रधान प्रविंद जगन्नाथ  मॉरिशसच्या सर्वोच्च न्यायालयाच्या नवीन इमारतीचे संयुक्तपणे उद्घाटन करणार

पंतप्रधान नरेंद्र मोदी आणि मॉरिशसचे पंतप्रधान प्रविंद जगन्नाथ गुरुवारी, 30 जुलै 2020 रोजी मॉरिशसच्या सर्वोच्च न्यायालयाच्या नवीन इमारतीचे संयुक्तपणे उद्घाटन करतील. मॉरिशसमधील न्यायसंस्थेच्या वरिष्ठ सदस्यांच्या आणि दोन्ही देशांतील इतर मान्यवरांच्या उपस्थितीत व्हिडिओ कॉन्फरन्सद्वारे हा उद्घाटन सोहळा होणार आहे. ही इमारत भारतीय अनुदानाच्या सहाय्याने बांधण्यात आली असून, राजधानी पोर्ट लुईसमधील हा भारताने सहाय्य पुरवलेला पहिला पायाभूत प्रकल्प असेल. 2016 मध्ये मॉरिशसला भारत सरकारतर्फे देण्यात आलेल्या 353 दशलक्ष डॉलर्सच्या ‘विशेष आर्थिक पॅकेज’ अंतर्गत राबविल्या जाणाऱ्या पाच प्रकल्पांपैकी सर्वोच्च न्यायालयाची नवीन इमारत हा प्रकल्प आहे. हा प्रकल्प निर्धारित वेळेत आणि अपेक्षित खर्चापेक्षा कमी खर्चात पूर्ण झाला आहे. ही इमारत 4700 चौरस मीटरपेक्षा जास्त क्षेत्रात बांधण्यात आली आहे आणि 10 मजल्यांपेक्षा अधिक मजले असून सुमारे 25,000 चौ.मी. क्षेत्रफळ आहे. थर्मल आणि साउंड इन्सुलेशन आणि उच्च उर्जा कार्यक्षमतेवर अधिक लक्ष केंद्रित करून आधुनिक डिझाइन आणि हरित वैशिष्ट्यांसह ही इमारत दिमाखाने उभी आहे. या नवीन इमारतीमुळे मॉरीशसच्या सर्वोच्च न्यायालयाचे सर्व विभाग आणि कार्यालये एकाच इमारतीत येणार असून यामुळे कार्यक्षमता सुधारेल. ऑक्टोबर 2019 मध्ये पंतप्रधान मोदी आणि मॉरिशसचे पंतप्रधान यांनी विशेष आर्थिक पॅकेज अंतर्गत बांधण्यात आलेल्या मेट्रो एक्सप्रेस प्रकल्पाचा पहिला टप्पा आणि मॉरिशसमधील नवीन ईएनटी रुग्णालय प्रकल्पाचे संयुक्तपणे उद्घाटन केले होते. मेट्रो एक्स्प्रेस प्रकल्पाच्या पहिल्या टप्प्यात गेल्या वर्षी सप्टेंबरमध्ये 12 कि.मी.मेट्रो मार्गाचे बांधकाम पूर्ण झाले होते, तर दुसऱ्या टप्प्यात 14 किलोमीटर मेट्रो मार्गाचे काम सुरू आहे. ईएनटी रुग्णालय प्रकल्पाच्या माध्यमातून भारताने मॉरीशसमध्ये 100 खाटांच्या अत्याधुनिक ईएनटी रुग्णालयाच्या उभारणीत मदत केली. भारताच्या मदतीने मॉरीशसमधील उच्च दर्जाचे पायाभूत प्रकल्प यशस्वीपणे आणि वेळेवर पूर्ण झाल्यामुळे मॉरिशस आणि प्रदेशातील भारतीय कंपन्यांसाठीही मोठ्या संधी निर्माण होतील. सर्वोच्च न्यायालयाची नवीन इमारत हे दोन्ही देशांमधील मजबूत द्विपक्षीय भागीदारीचे प्रतीक असून शहरातील महत्वाचे ठिकाण आहे.
सुप्रसिद्ध विनोदवीर राजू श्रीवास्तव यांच्या निधनाबद्दल पंतप्रधानांनी शोक व्यक्त केला

नवी दिल्ली, 21 सप्टेंबर 2022 पंतप्रधान नरेंद्र मोदी यांनी सुप्रसिद्ध विनोदवीर राजू श्रीवास्तव यांच्या निधनाबद्दल तीव्र शोक व्यक्त केला आहे. ट्विट संदेशात पंतप्रधान म्हणाले; “राजू श्रीवास्तव यांनी हास्य, विनोदबुद्धी आणि सकारात्मकतेने आपली आयुष्ये उजळून टाकली. ते आपल्याला फार लवकर सोडून गेले. पण गेली अनेक वर्षे विनोदाच्या क्षेत्रात केलेल्या समृद्ध कार्यामुळे असंख्य लोकांच्या हृदयात ते सदैव जिवंत राहतील. त्यांचे निधन अत्यंत दुःखदायक आहे. त्यांचे कुटुंबीय आणि चाहते यांच्याप्रती मी शोक संवेदना व्यक्त करतो. ओम शांती.”
पंतप्रधानांनी, दिवंगत रामविलास पासवान जी यांचे  त्यांच्या जयंतीनिमित्त केले स्मरण

पंतप्रधान श्री. नरेंद्र मोदी यांनी दिवंगत रामविलास पासवान जी यांच्या जयंतीनिमित्त त्यांचे स्मरण केले आहे आणि म्हटले आहे,की पासवान हे भारतातील एक अनुभवी संसदपटू आणि प्रशासक होते. आपल्या ट्वीटर संदेशात पंतप्रधानांनी म्हटले आहे , "आज माझे मित्र दिवंगत रामविलास पासवानजी यांची जयंती आहे. त्यांची अनुपस्थिती मला खूपच जाणवते. ते भारतातील एक अनुभवी संसदपटू आणि प्रशासक होते. लोकसेवा आणि पददलितांच्या सबलीकरणातील त्यांचे योगदान नेहमीच लक्षात राहतील. "
पंतप्रधानांनी प्रकाश सिंह बादल यांना उत्तम आरोग्य आणि प्रकृतीतील जलद सुधारणेसाठी शुभेच्छा दिल्या

पंतप्रधान नरेंद्र मोदी यांनी ज्येष्ठ नेते प्रकाश सिंह बादल यांना चांगले आरोग्य लाभो आणि त्यांच्या प्रकृतीत लवकर सुधारणा व्हावी अशी शुभेच्छा व्यक्त केली आहे. पंतप्रधानांनी ट्वीट केले आहे: “प्रकाश सिंह बादल जी यांच्या उत्तम आरोग्यासाठी आणि प्रकृतीतील जलद सुधारणेसाठी मी प्रार्थना करत आहे.”
पंतप्रधानांचे संकेतस्थळ आता विविध भाषांमधे

पंतप्रधान नरेंद्र मोदी यांचे कार्यालयीन संकेतस्थळ www.pmindia.gov.in आता विविध प्रादेशिक भाषांमध्येही उपलब्ध आहे. हिंदी, इंग्रजी बरोबरच बंगाली, गुजराती, मल्याळी, मराठी, तमिळ आणि तेलगू या सहा प्रादेशिक भाषात हे संकेतस्थळ आता उपलब्ध आहे. परराष्ट्र व्यवहार मंत्री सुषमा स्वराज यांनी या संकेतस्थळाचे आज उद्‌घाटन केले. जनतेपर्यंत पोहोचण्याचा, त्यांच्या स्वत:च्या भाषेत त्यांच्याशी संवाद साधण्याच्या पंतप्रधान नरेंद्र मोदी यांच्या प्रयत्नांचा एक भाग म्हणजे हा उपक्रम असल्याचं सुषमा स्वराज यांनी सांगितले. या उपक्रमामुळे पंतप्रधान आणि जनता यांच्यात जनकल्याण आणि विकासाशी संबंधित विविध मुद्यांवरचा संवाद अधिकच वृध्दिंगत होईल, अशी आशा त्यांनी व्यक्त केली. हे संकेतस्थळ इतर प्रादेशिक भाषात टप्प्या-टप्प्याने उपलब्ध होणार आहे. या सहा प्रादेशिक भाषेतल्या वेबसाईटस् खालील लिंकवर उपलब्ध आहेत. पीएम इंडिया वेबसाईट बंगाली भाषेसाठीचे संकेतस्थळ www.pmindia.gov.in/bn पीएम इंडिया वेबसाईट गुजराती भाषेसाठीचे संकेतस्थळ www.pmindia.gov.in/gu पीएम इंडिया वेबसाईट मराठी भाषेसाठीचे संकेतस्थळ www.pmindia.gov.in/mr पीएम इंडिया वेबसाईट मल्याळम भाषेसाठीचे संकेतस्थळ www.pmindia.gov.in/ml पीएम इंडिया वेबसाईट तमिळ भाषेसाठीचे संकेतस्थळ www.pmindia.gov.in/ta पीएम इंडिया वेबसाईट तेलगू भाषेसाठीचे संकेतस्थळ www.pmindia.gov.in/te पंतप्रधान आणि पंतप्रधान कार्यालयाशी संबंधित सर्व माहिती या संकेतस्थळावर एकाच ठिकाणी मिळणार आहे. या संकेतस्थळासाठी प्रामुख्याने पीआयबी अर्थात पत्रसूचना कार्यालय मजकूर पुरवणार आहे, तर राष्ट्रीय माहिती केंद्र आणि पंतप्रधान कार्यालय हे वेब ॲडमिनीस्ट्रेटर असेल. प्रशासनिक ट्रॅक रेकॉर्ड, माहितीचा अधिकार, आरटीआय विभाग, पंतप्रधान राष्ट्रीय मदत निधी, पत्रके, फोटोगॅलरी, व्हिडीओ गॅलरी इत्यादी गोष्टी या संकेतस्थळावर उपलब्ध असतील. संकेतस्थळ सुरळित कार्यरत रहावे यासाठी राष्ट्रीय माहिती केंद्र आणि पत्रसूचना कार्यालयांच्या सहा प्रादेशिक विभाग कार्यालयांशी समन्वय साधून यंत्रणा सुरु करण्यात आली आहे.
पंतप्रधानांचा चीन आणि  म्यानमार  दौरा (३ ते ७ सप्टेंबर)

चीनच्या राष्ट्राध्यक्षांच्या निमंत्रणाचा स्वीकार करून , पंतप्रधान नरेंद्र मोदी येत्या ३ ते ५ सप्टेंबर दरम्यान ९ व्या ब्रिक्स शिखर संमेलनाला उपस्थित राहतील. ते ३ ते ५ सप्टेंबर दरम्यान चीनच्या फुजिआन प्रांताला भेट देणार आहेत. म्यानमारचे राष्ट्राध्यक्ष हितेन क्याव यांच्या निमंत्रणानुसार , पंतप्रधान नरेंद्र मोदी येत्या ५ ते ७ सप्टेंबर दरम्यान भेट देणार आहेत. मोदी यांची म्यानमारला हि पहिली भेट असेल. या भेटीदरम्यान राष्ट्राध्यक्ष हितेन क्याव यांच्या समवेत पंतप्रधान परस्पर हिताच्या बाबींवर चर्चा करतील. राजधानी नाय पै ताव सह यांगून आणि बागंलाही पंतप्रधान भेट देतील. पीआईबी/ बी. गोखले
पंतप्रधानांचा चीन आणि म्यानमार दौरा

पंतप्रधान नरेंद्र मोदी येत्या 3 ते 5 सप्टेंबर दरम्यान चीन दौऱ्यावर जाणार असून, शियामेन इथल्या 9व्या ब्रिक्स शिखर परिषदेला ते उपस्थित राहणार आहेत. 5 ते 7 सप्टेंबरदरम्यान पंतप्रधान म्यानमारलाही भेट देणार आहेत. 9व्या ब्रिक्स शिखर परिषदेसाठी येत्या 3 ते 5 सप्टेंबर दरम्यान मी चीनमधल्या शियामेनला भेट देणार आहे, असं पंतप्रधानांनी फेसबुक पोस्टवर म्हटले आहे. गेल्यावर्षी ऑक्टोबरमधे गोव्यात झालेल्या शिखर परिषदेच्या यजमान पदाचा मान भारताला मिळाला होता. गोवा शिखर परिषदेच्या फलीताबाबत पुढे कार्यवाही होईल, त्याचबरोबर चीनच्या अध्यक्षतेखाली ब्रिक्स भागीदारी अधिक दृढ होण्याच्या दृष्टीने उपयुक्त अशी ठोस आणि सकारात्मक चर्चा होईल, अशी अपेक्षाही पंतप्रधानांनी व्यक्त केली आहे. ब्रिक्स सदस्य पाचही देशांच्या उद्योग क्षेत्राचे प्रतिनिधित्व करणाऱ्या ब्रिक्स व्यापार परिषदेबरोबरही आपण चर्चा करणार असल्याचे पंतप्रधानांनी म्हटले आहे. याशिवाय क्षी जिनपिंग यांनी 5 सप्टेंबरला आयोजित केलेल्या उद्योन्मुख बाजारपेठा आणि विकसनशील राष्ट्रांच्या संवाद कार्यक्रमांतर्गत ब्रिक्स भागीदारांसह नऊ देशातल्या नेत्यांशी चर्चा करण्यासाठी आपण उत्सुक असल्याचे पंतप्रधानांनी म्हटले आहे. शिखर परिषदेच्या पार्श्वाभूमीवर नेत्यांशी द्विपक्षीय चर्चा करण्याची संधीही आपल्याला लाभणार असल्याचे पंतप्रधानांनी म्हटले आहे. शांतता आणि प्रगतीसाठीच्या ब्रिक्स राष्ट्रांच्या भागीदारीचे दुसरे दशक सुरु झाले असून, ब्रिक्सची भूमिका खूपच महत्वाची असल्याचे भारत मानतो. जागतिक आव्हानांचा मुकाबला करण्यात आणि जागतिक शांतता आणि सुरक्षितता कायम राखण्यासाठी ब्रिक्सला महत्वाचे योगदान द्यायचे असल्याचे त्यांनी सांगितले. म्यानमारचे राष्ट्राध्यक्ष हितेन क्याव यांच्या निमंत्रणावरुन 5 ते 7 सप्टेंबरदरम्यान आपण म्यानमारला भेट देणार असल्याचे पंतप्रधानांनी म्हटले आहे. राष्ट्राध्यक्ष हितेन क्याव आणि परराष्ट्र व्यवहार मंत्री आँग संनस्यू की यांची आपण भेट घेणार आहोत. या दोन्ही नेत्यांनी 2016 मधे भारताला थेट दिली होती, त्यावेळी त्यांच्याशी चर्चा करण्याची संधी आपल्याला मिळाल्याचे पंतप्रधान म्हणाले. या भेटीदरम्यान द्विपक्षीय संबंधाच्या विकासाचा आढावा घेतला जाईल आणि सहकार्यासाठीच्या नव्या क्षेत्रांचा शोध घेतला जाईल. सुरक्षा, दहशतवादाला आळा, व्यापार आणि गुंतवणूक, कौशल्य विकास, पायाभूत सोयी सुविधा, ऊर्जा आणि सांस्कृतिक क्षेत्रात उभय देशांदरम्यान असलेले सहकार्य अधिक दृढ करण्यावरही भर देण्यात येणार आहे. बागान या वारसा लाभलेल्या शहरालाही पंतप्रधान भेट देणार आहेत. इथे आनंद मंदिराच्या नूतनीकरणासाठी भारतीय पुरातत्व खात्याने इथे काम केले असून, गेल्यावर्षीच्या भूकंपात नुकसान झालेल्या अनेक पॅगोडा आणि म्यूरलच्या पुनर्स्थापनेचे कामही भारतीय पुरातत्व खात्याने हाती घेतले आहे. म्यानमारमधल्या भारतीय समुदायाची भेट घेऊन त्यांच्याशी संवाद साधण्यासाठीही आपण उत्सुक असल्याचे पंतप्रधानांनी म्हटले आहे. आपल्या भेटीने भारत-म्यानमार यांच्यातल्या संबंधांचा नवा झळाळता अध्याय सुरु होईल आणि ही भेट दोन्ही देशातली सरकारे, व्यापारी समुदाय आणि जनतेतले सहकार्य अधिक दृढ होण्यासाठी पथदर्शी ठरेल, असा विश्वास पंतप्रधानांनी व्यक्त केला आहे.
महात्मा फुले जयंतीनिमित्त पंतप्रधानांची आदरांजली

महात्मा फुले जयंतीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. “महात्मा फुले जयंतीनिमित्त मी त्यांना अभिवादन करतो. सामाजिक सुधारणा, महिला सक्षमिकरण आणि शिक्षणाच्या प्रचारासाठी त्यांनी केलेल्या निस्वार्थ प्रयत्नांचे परिवर्तनकारक परिणाम दिसून येत आहेत, ” असे पंतप्रधानांनी म्हटले आहे.
महाराष्ट्र दिनानिमित्त पंतप्रधानांनी दिल्या महाराष्ट्रातील जनतेला शुभेच्छा

महाराष्ट्र दिनानिमित्त पंतप्रधान नरेंद्र मोदी यांनी महाराष्ट्रातील जनतेला शुभेच्छा दिल्या आहेत. “महाराष्ट्र दिनानिमित्त महाराष्ट्र राज्यातल्या बंधू- भगिनींना माझ्या शुभेच्छा. देशाच्या जडणघडणीतील महाराष्ट्राच्या भरीव योगदानाचा भारताला अभिमान आहे. येणाऱ्या काळात राज्याच्या प्रगती आणि संपन्नतेसाठी मी प्रार्थना करतो. जय महाराष्ट्र !” असे ट्विटरवर दिलेल्या शुभेच्छा संदेशात पंतप्रधानांनी सांगितले.
लोकसभेतील राष्ट्रपतींच्या अभिभाषणावर आभार प्रस्तावाला पंतप्रधानांचा प्रतिसाद

लोकसभेतील राष्ट्रपतींच्या अभिभाषाणावर आभार प्रस्तावाला पंतप्रधानांनी आज प्रतिसाद नोंदवला. चर्चेत सहभागी उपयुक्त मुद्दयांची भर घातल्याबद्दल त्यांनी सदनातील विविध सदस्यांचे आभार मानले. जनशक्ती अर्थात लोकांच्या शक्तीमध्ये काहीतरी विशेष असल्याचे नमूद करत या जनशक्तीमुळे एका गरीब कुटुंबात जन्मलेली व्यक्ती पंतप्रधान होऊ शकते, असे ते म्हणाले. देशात असे आपल्यासारखे अनेक लोक असतील ज्यांना देशाच्या स्वातंत्र्य लढयात देशासाठी प्राण अर्पण करण्याची संधी मिळाली नाही, मात्र ज्यांचा जन्म स्वतंत्र भारतात झाला, आणि ते भारतात, भारताची सेवा करण्यासाठी जगत आहेत, असे पंतप्रधानांनी सांगितले. जनशक्तीवरच्या विश्वासामुळे चांगले परिणाम हाती येतील, असे सांगत आपल्या लोकांची अंतर्गंत शक्ती ओळखून त्याचे कौतुक करा आणि देशाला नव्या उंचीवर घेऊन चला, असे आवाहन त्यांनी सदस्यांना केले. अर्थसंकल्पाच्या तारखेत बदल करण्याबाबत स्पष्टीकरण देताना पंतप्रधान म्हणाले की, त्यामुळे निधीचा अधिक चांगला वापर करता येऊ शकेल. देशात परिवहन क्षेत्रासाठी सध्या एक नवा सर्वसमावेशक दृष्टिकोन हवा आहे, जो केवळ केंद्रीय अर्थसंकल्पाच्या माध्यमातूनच देणे शक्य आहे. आपण कामकाजाला सुरुवात केल्यापासून कामकाजात झालेल्या बदलाबाबत पंतप्रधानांनी समाधान व्यक्त केले. घोटाळयांमध्ये किती पैसा गमावला याच्या चर्चा पूर्वी होत असत आता किती काळा पैसा परत मिळवला याच्या चर्चा होतात, असेही त्यांनी नमूद केले. आपला लढा गरीबांसाठी आहे आणि गरीबांना त्यांचे हक्क मिळवून देण्यासाठीचा हा लढा असाच सुरु राहील असे पंतप्रधानांनी घोषित केले. सरकार केवळ निवडणुका डोळयासमोर ठेवून निर्णय घेत नाही तर देशाचे कल्याण हे सरकारचे सर्वोच्च ध्येय आहे, असे ते म्हणाले. विमुद्रीकरणाची स्वच्छ भारत मोहिमेशी तुलना करताना विमुद्रीकरण ही भ्रष्टाचार आणि काळया पैशापासून भारताला मुक्त करण्याची स्वच्छता मोहिम आहे, असे पंतप्रधानांनी सांगितले. विमुद्रीकरणाशी संबंधित नियमांमध्ये झालेल्या वारंवार बदलांमुळे करण्यात आलेल्या टिकेलाही पंतप्रधानांनी उत्तर दिले. या प्रक्रियेतून पळवाटा काढणाऱ्यांच्या विरोधात एक पाऊल पुढे राहण्याच्या दृष्टीने तसे करणे आवश्यक होते असे ते म्हणाले. मनरेगा योजनेचे नियमही हजार वेळा बदलण्यात आले होते, असे निरीक्षण त्यांनी नोंदवले. शेतकऱ्यांना सुविधा आणि लाभ देण्याच्या दृष्टीने पीक विमा योजनेसारखी पावले उचलण्यात आल्याचे पंतप्रधानांनी सांगितले. देशाच्या संरक्षण दलाचे कौतुक करतांना देशाचे संरक्षण करण्यास ती सर्वतोपरी सक्षम आहेत, असे ते म्हणाले.
संसदेत पुनर्रचित व्यापारी जहाज वाहतूक विधेयक 2016  सादर करायला केंद्रीय मंत्रिमंडळाची मंजुरी

संसदेत पुनर्रचित व्यापारी जहाज वाहतूक विधेयक 2016 सादर करायला केंद्रीय मंत्रिमंडळाने मंजुरी दिली. व्यापारी जहाज वाहतूक कायदा, 1958 चे हे सुधारित रुप आहे. या विधेयकात व्यापारी जहाज वाहतूक कायदा, 1958 आणि किनारी जहाज कायदा, 1838 रद्द करण्याची तरतूद आहे. वेळोवेळी करण्यात आलेल्या विविध सुधारणांमुळे व्यापारी जहाज वाहतूक कायदा 1958 क्लिष्ट झाला होता, आणि त्यातील कलमांची संख्या साडेपाचशे वर गेली होती. त्यात घट करुन नवीन विधेयकात 280 कलमे समाविष्ट करण्यात आली आहेत. विधेयकातील तरतुदींमुळे भारतातील व्यापारी जहाज वाहतुकीचे नियम सोपे होतील. तसेच किनारी व्यापारी वाहतुकीला चालना मिळेल. खलाशांसाठी कल्याणकारी उपाययोजना जसे की, सागरी चाच्यांकडून अपहरण झाल्यास मजुरीची हमी यांसारख्या बाबींही या विधेयकात समाविष्ट करण्यात आल्या आहेत.
राष्ट्रीय मतदार दिवसानिमित्त पंतप्रधानांकडून नागरिकांना शुभेच्छा

राष्ट्रीय मतदार दिवसानिमित्त पंतप्रधान नरेंद्र मोदी यांनी नागरिकांना शुभेच्छा दिल्या आहेत. पंतप्रधानांनी म्हटले आहे ‘राष्ट्रीय मतदार दिवसानिमित्त शुभेच्छा. स्थानिक, राज्य आणि राष्ट्रीय स्तरावरच्या लोकशाही प्रक्रियेत न चुकता सहभागी होऊन आपली लोकशाही बळकट करण्याच्या ग्वाहीचा पुनरूच्चार आपण या दिवशी करत असतो. तुमची कृती नवभारताच्या उभारणीत महत्त्वाची ठरेल. मतदार नोंदणीबाबत जागरुकता निर्माण करण्याचे आवाहन सर्व क्षेत्रातल्या लोकांना करतो आणि विशेषत: माझ्या युवा मित्रांना आवाहन करतो की त्यांनी जर आतापर्यंत मतदार म्हणून नोंदणी केली नसेल तर ती करून घ्यावी. प्रत्येक मतं आपली लोकशाही बळकट करते.’
भारत आणि अफगाणिस्तान कोविड-19 चा सामना एकजुटीने आणि सामाईक निर्धाराने करतील- पंतप्रधानांचे प्रतिपादन

भारत आणि अफगाणिस्तान कोविड-19चा सामना एकजुटीने आणि सामाईक निर्धाराने करतील, असे प्रतिपादन पंतप्रधान नरेंद्र मोदी यांनी केले आहे. हायड्रोक्सिक्लोरोक्विन, पॅरासेटामोल आणि इतर सामग्रीची मदत केल्याबद्दल अफगाणिस्तानचे राष्ट्राध्यक्ष डॉ. अश्रफ घनी यांनी भारताचे आभार मानले आहेत. त्यासंदर्भात त्यांनी केलेल्या ट्वीटला पंतप्रधानांनी उत्तर दिले आहे. भारत आणि अफगाणिस्तान यांच्यात त्यांचे ऐतिहासिक संबंध, भौगोलिक स्थान आणि संस्कृती यांच्यावर आधारित वैशिष्ट्यपूर्ण मैत्री आहे. आपण प्रदीर्घ काळ एकत्रितरित्या दहशतवादाच्या समस्येच्या विरोधात लढत आहोत. तशाच प्रकारे आपण कोविड-19च्या विरोधातही एकजुटीने आणि सामाईक निर्धाराने संघर्ष करू, असे पंतप्रधान नरेंद्र मोदी यांनी घनी यांच्या ट्वीटच्या उत्तरादाखल म्हटले आहे.
प्रसिद्ध  तमिळ लेखक थिरू अझा.  वल्लीअप्पा यांच्या  जन्मशताब्दीनिमित्त पंतप्रधानांनी वाहिली आदरांजली

प्रसिद्ध तमिळ लेखक थिरू अझा. वल्लीअप्पा यांच्या जन्मशताब्दीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. एका ट्विटमध्ये पंतप्रधान म्हणाले; “थिरू अझा. वल्लीअप्पा यांच्या जन्मशताब्दीनिमित्त मी त्यांना आदरांजली अर्पण करतो . ते केवळ त्यांच्या उत्कृष्ट लेखन आणि कवितेसाठीच नव्हे तर मुलांमध्ये इतिहास, संस्कृती आणि साहित्य लोकप्रिय करण्याच्या त्यांच्या प्रयत्नांसाठी देखील स्मरणात आहेत. त्यांचे हे प्रयत्न आजच्या युगात अनेक लोकांसाठी प्रेरणादायी आहेत."
दफनभूमी दुसऱ्या जागी हलवण्यासाठी बृहन्मुंबई महानगरपालिकेचा भूखंड आणि भारतीय विमानतळ प्राधिकरणाचा मुंबईतला भूखंड यांची अदलाबदली

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत दफनभूमी दुसऱ्या जागी हलवण्यासाठी बृहन्मुंबई महानगरपालिकेच्या भूखंडाबरोबर भारतीय विमानतळ प्राधिकरणाच्या भूखंडाची अदलाबदली करायला मंजुरी देण्यात आली. यामुळे मुंबई आंतरराष्ट्रीय विमानतळ प्रायव्हेट लिमिटेडला सीएस्‌आय्‌एच्या विकासाचे काम पूर्ण करता येईल. तसेच दफनभूमीदेखील सुरु होईल. 2960 चौरस मीटर क्षेत्रफळ असलेले हे दोन्ही भूखंड एकमेकांना लागून असल्यामुळे सरकारवर कोणताही आर्थिक बोजा पडणार नाही.
झारखंडच्या करमा येथे नवे वैद्यकीय महाविद्यालय स्थापन करणे व जुन्या केंद्रीय रुग्णालय स्थलांतरणासाठी केंद्रीय मंत्रीमंडळाची मंजुरी

केंद्रीय श्रम आणि रोजगार मंत्रालयांतर्गत झारखंडमधल्या करमा येथे असलेले केंद्रीय रुग्णालय, नव्या वैद्यकीय महाविद्यालयासाठी जमीन आणि इमारतीसह झारखंड सरकारला नि:शुल्क हस्तांतरित करायला, पंतप्रधान नरेंद्र मोदी यांच्या अध्यक्षतेखालील मंत्रीमंडळ बैठकीत मंजुरी देण्यात आली. हे महाविद्यालय सध्याच्या जिल्हा/रेफरल रुग्णालयांशी संलग्न असतील आणि परिसरातील नागरिकांच्या आरोग्यविषयक गरजा पूर्ण करेल. केंद्रीय रुग्णालय तीन महिन्यांच्या आत जमीन आणि इमारतीसह राज्य सरकारला हस्तांतरित केले जाईल. यामुळे देशात प्रशिक्षित डॉक्टरांच्या संख्येत वाढ होईल तसेच क्षेत्रातील आरोग्यविषयक पायाभूत सुविधेत सुधारणा व्हायला मदत होईल. असंघटित क्षेत्रातल्या काही वर्गातल्या मजुरांना आणि त्यांच्यावर अवलंबून असणाऱ्यांना श्रम आणि रोजगार मंत्रालय आपल्या रुग्णालय आणि दवाखान्यांच्या माध्यमातून आरोग्य सुविधा पुरवते. खाण आणि विडी कामगारांसाठी करमा येथे 150 खाटांचे रुग्णालय मंत्रालयाने उभारले आहे.नव्या वैद्यकीय महाविद्यालयासाठी ते हस्तांतरित करण्याचा प्रस्ताव झारखंड सरकारने ठेवला आहे.